Kutama-ontsnapping: Twee vas wat verdagtes skuiling gee | Maroela Media
'n 32-jarige man en 'n 20-jarige vrou is in hegtenis geneem nadat hulle glo skuiling gebied het aan vier van die verdagtes wat vroeër uit aanhouding by 'n maksimumsekuriteitgevangenis ontsnap het.
Brig. Motlafela Mojapelo, woordvoerder van die polisie, sê dié vier ontsnapte gevangenes het glo Donderdagaand, nadat hulle ontsnap het, by die verdagtes se huis in Louis Trichardt geskuil, waarna hulle Vrydag in die vroeë oggendure weer op die vlug geslaan het.
Mojapelo sê uniforms wat na bewering deur die gevangenes gedra is, is op die perseel gevind.
Al vier dié verdagtes is reeds weer in hegtenis geneem nadat sewe gevangenes Donderdagaand ná 'n oproer uit die Kutama Sinthumule-tronk ontsnap het. Chris Faku (37), wat skuldig bevind is op aanklag van roof met verswarende omstandighede, is Vrydag aangekeer. Jabulani Isaac Mahlangu en Thomas Munyai, wat onderskeidelik tronkstraf uitdien op aanklagte van verkragting en moord, is vroeër Saterdag aangekeer. Ntshengedzeni Manukha (37) van Thohoyandou, die vierde verdagte wat in hegtenis geneem is, is Saterdagmiddag in Waterval buite Louis Trichardt vasgetrek. 'n Vyfde voortvlugtige is ook intussen in hegtenis geneem.
Die soektog na twee oorblywende voortvlugtiges duur voort. Al vyf verdagtes sal Dinsdag voor die hof verskyn.